钦定古今图书集成/明伦汇编/官常典/第211卷 > 周墀
## 钦定古今图书集成/明伦汇编/官常典/第211卷 > 周墀

按《唐书》本传：“墀字德升，本汝南人。少孤，事母孝。及进
士第，辟湖南团练府巡官，入为监察御史、集贤殿学
士。长史学，属辞高古，文宗雅重之。李宗闵镇山南，表
行军司马，阅岁召还。太和末，训、注乱政，以党语污缙
绅有名士，分逐之。独墀虽尝为宗闵所礼，不能以罪
诬也。迁起居舍人，改考功员外郎，兼舍人事。帝御紫”
宸，与宰相语事已，或召左右史咨质所宜，墀最为天
子钦瞩。俄知制诰，入翰林为学士。武宗即位，以疾改
工部侍郎，出为华州刺史。徙江西观察使。劾举部刺
史，剪捕剧贼，出兵戍彭蠡湖，禁止剽劫。进拜义成节
度使，封汝南县男。宿将暴謷不循令者，墀命鞭其背，
一军大治。以兵部侍郎召判度支，进同中书门下平
章事，迁中书侍郎。建言：“故宰相德裕重定《元和实录》，
窜寄它事，以广父功。凡人君尚不改史，取必信也。”遂
削新书。河东节度使王宰重赂权幸，求同平章事，领
宣武。墀言：“天下大镇如并、汴者才几，宰之求何可厌？”
宣宗纳之。驸马都尉韦让求为京兆，持不与。繇是妄
进者少衰。会吐蕃微弱，以三州七关自归。帝召宰相
议河湟事，墀对不合旨，罢为剑南东川节度使。驸马
都尉郑颢言于帝曰：“世谓墀以直言相，亦以直言免。”
帝悟，加拜检校尚书右仆射。卒，年五十九，赠司徒。